Rišards Teodors Bīlers
Rišards (Rihards) Teodors Bīlers (poļu: Ryszard Teodor Biehler, vācu: Richard Biehler, dzimis 1851. gada 2. aprīlī, miris 1934. gada 24. februārī) bija poļu izcelsmes ārsts - dermatologs un leprologs. Lielu daļu no aktīvā mūža strādāja Latvijā. Dzimis Varšavā, no 1870. līdz 1875. gadam studēja Varšavas universitātē, papildinājās Vīnē un Berlīnē. Pēc studijām strādāja Pasvalē, īsu brīdi 1878. gadā - Jaunjelgavā, līdz apmetās Bauskā, kur strādāja par ārstu gandrīz trīsdesmit gadu - līdz 1906. gadam. No 1907. līdz 1918 gadam bija Rīgas leprozorija (mūsdienās tur atrodas Latvijas Infektoloģijas centrs) galvenais ārsts. Pēc neatkarīgās Polijas nodibināšanas pārcēlās uz dzimto Varšavu.